open-index/open-wikipedia-markdown huggingface dataset:
Horcan na Islanan ABC

**Horcan na Islanan ABC** ta un lista di horcan y tormenta tropical cu a pasa den cercania (te 200 km) of tabatin efecto riba e islanan Aruba, Boneiro y Corsou. Aunke Islanan ABC, door di nan latitud, ta situá generalmente pazuid di e ruta normal di horcan, nan a sufri daño na algun ocacion a causa di biento, awasero of ola di laman ora cu un horcan of tormenta tropical pasa cerca. E temporada di horcan ta core di 1 di yüni te 30 di november, cu periodonan mas activo memey di juli y na september/october.

Aki ta sigui un resumen di sucesonan entre 1988 y 2024:

## Descripcion individual
### Joan (1988)
Tormenta tropikal **Joan**, ku a pasa net pazuid di e islanan riba 16 di october 1988, a causa daño structural na un balor di mas o menos US$1.5 miyon, principalmente daknan cu a bula y olanan bruto cu a destrui facilidadnan na haf y riba beach. Yobida excesivo despues di e tormenta a ocaciona inundacion riba e tres islanan durante varios dia.

### Bret (1993)
Tormenta tropikal **Bret** a pasa manera un tormenta minimal na banda zuid di e islanan riba costa nort di Venezuela dia 8 di augustus 1993. Daño riba e islanan tabata limita na facilidadnan di costa. A registra bientonan rafaga di mas di 75 km/ora na tur tres isla. Na Venezuela mes e yobida excesivo a kousa mas di 100 morto door di deslizamento di tera.

### Cesar (1996)
Tormenta tropikal **Cesar** a forma dia 25 di juli 1996 entre Boneiro y Corsou. Memey di dia e sistema a move riba Corsou, cu bientonan di 93 km pa ora. E lama bruto a causa un hogamento. E tres islanan a haya daño menor na dak y matanan.

### Ivan (2004)
Horcan **Ivan**, un horcan categoria 5 hopi peligroso, a pasa ±130 km panort di e islanan dia 8-9 di september 2004. Aunke bientonan fuerte no a dal e islanan direktamente, Aruba a haya hopi awacero di un banda spiral di e horcan, causando inundacion cu daño material di por lo menos Afl.2 miyon. 

### Emily (2005)
Horcan **Emily** a acerca Islanan ABC dia 15 di juli te un distancia di 175 km, pero a keda panort. 

### Felix (2007)
Dia 2 di september horcan **Felix** tabata e promé ciclon tropical cu a aserca e islanan menos di 100 kilometer den mas cu shen aña. Localmente tabatin awasero piso y laman brutu, mientras bientonan a keda principalmente for di costa. 

### Omar (2008)
Horcan **Omar** a pasa panort cu bientonan fuerte y rafaga den direccion di e islanan. Olanan grandi a causa basta erosion di beach y daño na boto y instalacionnan na costanan west y zuid.

### Tomas (2010)
Tormenta tropical Tomás a pasa ±130 km panort di e islanan dia 1 di november. Tabatin strena cu lamper pisa persistente riba partinan di Corsou i Boneiro. Na Corsou, e yobida fuerte a conduci na dos morto y daño door inundacion estima na alrededor di US$200 miyon.

## Literatura
* Hurricanes and Tropical Storms in the Dutch Caribbean, MDC (april 2015)
* Hurricanes in Curaçao], worlddata.info
* Hurricanes in Aruba], worlddata.info
* Hurricanes in Caribbean Netherlands, worlddata.info
Nathalie Tackling

**Nathalie M. Tackling** (☆ na Aruba) ta un hurista, abogado y politico di Sint Maarten. Desde 26 di november 2024 e ta minister di Husticia di Sint Maarten pa partido Soualiga Action Movement (SAM).

## Bida y carera
Nathalie Tackling a nace na Aruba, yiu di Carol Anne Mendes y Ronald Tackling. Na un edad hoben, el a muda cu su mayornan pa Sint Maarten, unda el a lanta y bay scol na Milton Peters College. El a continua su estudio den derecho, obteniendo dos titulo di master; uno den ley comercial y corporativo na Universidad di Maastricht, Hulanda y otro den derecho di propiedad intelectual na George Washington University na Washington D.C.. 

Bek na su isla, el a cuminsa su carera como abogado den materia civil y despues den materia corporativo na VanEps Kunneman VanDoorne. Desde 2016 el a traha pa Conseho di Consulta di Sint Maarten (*Raad van Advies*), caminda e tabata duna conseho riba legislacion y asunto constitucional. Tambe el a funda e prome loket di asistencia legal gratuito di su tipo den Caribe Hulandes, "Saba Legal Aid Desk". Na april 2020 el a funda su propio oficina di abogacia, Tackling Law. Banda di su trabou huridico, el a wordo nombrá presidente di Conseho Electoral di Sint Maarten y na 2023 presidente di Algemeen Pensioenfonds Sint Maarten (APS), di cua e tabata miembro di directiva desde 2021.

Na september 2024 Tackling a aseptá un oferta di Soualiga Action Movement (SAM) pa tuma e cartera di Minister di Husticia den un gabinete nobo, un cartera cu e partido a ricibi den un acuerdo  di coalicion. El a wordo huramenta dia 26 di november 2024 como Minister di Husticia den di dos gabinete Mercelina.
Forno di calki (Rancho, Aruba)

E **Forno di calki na Rancho** (hulandes: *Rancho-kalkoven*) ta un forno di calki situa na skina di *Ranchostraat* y *Visstraat* di e bario historico di Rancho na Oranjestad, Aruba. E ta e unico forno di calki cu a resta na Aruba, y esun miho preserva den region di Caribe. E ta un di e monumentonan industrial mas importante di Aruba.
 
## Historia
Prome cu e importacion di cement destina pa edificionan basha, tur edificio na Aruba tabata construi cu calki. E calki tabata wordo extrae di piedra di coral di rif, piedra di baranca, y cocolishi cu tabata wordo kima durante tres dia den forno. Despues tabata mescla e calki cu santo di klei y awa pa pleistermento den construccion. Tambe, tabata mescla e calki cu zeta di aloe pa traha producto di verf.  

E forno di calki di Rancho ta di tipo permanente cu ta data di 1892. El a funciona te aña 1949. E forno tabata diseña pa Santiago Tromp y su yiu Felipe Santiago Tromp (1883-1960). E ta yega un haltura di 6,5 meter y tin un forma conico di cual e parti superior ta mas plat, cabando den un chimenea chikito rondo. E circumferencia di e base di e forno ta midi alrededor di 23 meter. E murayanan ta 50 centimeter diki y traha di piedra y coral fossiel. Na 2019 a pone un capa di calki pa pleiter e murayanan pa un mantencion mas duradero; algo cu originalmente e forno aki no tabatin.

Na 1970 e forno di calki a wordo restaura y a keda registra bou di number 01-113 riba e lista di preservacion di monumentonan di Aruba. Fundacion Fondo di Monumento Aruba (SMFA), como doño desde 1982, ta encarga cu e maneho di e forno y na 2019 a completa un di dos restauracion. Cuido di i educacion tocante e obheto monumental ta den man di Fundacion Rancho.

## Galeria

Kalkoven in Ranchostraat - 20651930 - RCE.jpg|Forno di calki na 1966
Forno di calki (for di Emanstraat).jpg|Bista for di Emanstraat
Kalkoven in Ranchostraat anno 1892.jpg|Forno na 2020
Calki Restoration.jpg|Restauracion na 2020
Forno di Calki (Rancho) 20 54 07 604000.jpeg|Bista di forno (2022)
Forno di Calki (Rancho) 20 53 56 552000.jpeg|Bista di forno (2022)
Forno di Calki (Rancho) 20 54 00 329000.jpeg|Bista di forno (2022)
Forno di Calki (Rancho).jpeg|Seyo di monumento proteha riba muraya
Gen

Den biologia, e término **gen** tin dos nifikashon prinsipal. Den genétika klásiko, un gen ta referí na un unidat básiko di herensia, manera deskribí pa Gregor Mendel. Den biologia molekular, un gen ta wòrdu definí komo un sekuensia di *nukleotide* den DNA ku ta wòrdu transkribí pa produsí un molekül di RNA funshonal. Tin dos tipo di gen molekular prinsipal: (1) gennan kodifiká pa proteina, ta produsí RNA-mensahero (mRNA) pa wòrdu tradusí den proteina, i (2) gennan no-kodifiká, ta produsí molekülnan di RNA ku ta funshoná direktamente sin wòrdu tradusí.

Durante ekspreshon di gen, e DNA-sekuensia di un gen ta wòrdu transkribí promé den RNA. E RNA aki por ta funshonal riba su mes, òf e por sirbi komo un malchi pa sintetisá un proteina.

Gennan ta wòrdu traspasá di mayornan pa yunan i ta forma e base di karakterístikanan hereditario. Tur e gennan di un individuo huntu ta forma su *genotipo*, un sèt úniko di DNA-sekuensia heredá for di e *genpul* (òf reserva di gen) di e espesie.
B-2 Spirit

E **Northop B-2 Spirit** ta un avion bombardero strategico Mericano cu tecnologia "stealth" (Ingles: secreto, scondi) pa distancianan intercontinental. E B-2 Spirit ta e unico bombardero den su clase cu ta capaz pa ataca cualke blanco na mundo denter di 24 ora y bolbe baha riba suelo Mericano. E avion ta capaz di lansa armanan, tanto convencional como nuclear.

E B-2 Spirit ta ekipa cu tecnologia (manera verf special cu ta absorba radar) cu ta haci e avion practicamente invisibel pa detecta riba radar. E tecnologia *stealth* ta encera medidanan pa preveni deteccion visual cu ta wordo uza principalmente riba avion y barconan militar.

E desaroyo di e B-2 a cuminsa na 1978 como un proyecto secreto bou di e nomber *Advanced Technology Bomber*. Inicialmente Forsa Aéreo di Merca a planea pa cumpra un cantidad grandi di e avionnan aki for di e fabricante Northrop. Na final, solamente 21 avion a wordo cumpra debi na fin di e Guera Friu den cuminsamento di añanan 1990. E gastonan halto di desaroyo ya haci y e produccion di avion drasticamente reduci, a pone e prijs pa avion subi na mas cu 2 biyon dollar.

E base operacional di e avion B-2 ta Whiteman Air Force Base na Missouri, pero mantencion ta wordo ehecuta na Oklahoma City Air Logistics Center na Tinker Air Force Base na Oklahoma. E tripulacion di B-2 ta consisti di dos persona cu tin e mesun tareanan (piloto/nabegante di radar), di manera cu nan por tuma turno durante un mision.

## Uso

E avionnan a wordo desplega varios biaha:
* E B-2 ta bula regularmente vuelonan di reconocimento den espacio aereo internacional como respuesta na e vuelonan di e Rusonan cu e bombardero Tupolev Tu-95 ‘Bear’ Tupolev.
* Na 1999, avionnan B-2 a uza bomnan JDAM guia pa satelite pa prome biaha durante operacionnan riba Kosovo.
* E B-2 a wordo desplega na Afganistan durante "Operation Enduring Freedom". Durante e operacion aki, e avion a lanta vuelo for di nan sede na Whiteman Air Force Base. El a realisa su mision riba Afganistan y a baha riba e isla di Diego Garcia den Oceano Indio. Aki, tripulacion y carga a wordo intercambia y e avion a lanta vuelo, bulando e ruta den orden inverso. Esaki a conduci na misionnan cu un duracion di vuelo di 30, tin biaha, 50 ora.
* E avion a wordo uza varios biaha riba Irak durante "Operacion Iraqi Freedom". E avionnan tabata temporalmente staciona na Diego Garcia.
* E avion a wordo uza riba e zona di prohibicion di vuelo na Libia pa para e regimen di Moammar al-Qadhafi.
* Dia 22 di juni 2025, shete B-2 a bombardea tres planta di enrikecimento di uranio na Iran, na Fordo, Natanz y Isfahan. Nan a lanta vuelo for di e isla di Guam y a bini for di nan Base di Forsa Aéreo Whiteman na Missouri. Pa e operacion aki Merca a uza pa prome biaha e *bunker buster* bom, un tipo di municion cu ta diseña pa penetra blanconan fuerte of dera hundo bou di tera, manera bunkernan militar.

## Link externo
*Whiteman AFB
* B-2 informatie
* AirVectors Northrop Grumman B-2 Spirit Stealth Bomber
Golfo Pérsiko

**Golfo Pérsiko** (perso: خلیج پروس , árabe : الخليج الفارسی ) ta un ekstenshon di Oséano indio entre Península Árabe i Iran. E laman interno aki tin un área di aproksimadamente 233.000 km² i ta konektá ku Golfo di Oman dor di e Estrecho di Ormuz. 

E paisnan situá rònt di e Golfo Pérsiko ta Iran, Oman, Emiratonan Arabe Uní, Arabia Saudita, Qatar, Bahrein, Kuwait i Irak. Debí na nan posishon geográfiko, ta referí na e paisnan aki komo e Estadonan di Golfo. Golfo Pérsiko i e paisnan rònt di dje ta konosí mundialmente komo e region di Golfo.

Na e parti nortost di e golfo ta haña e delta di e riu Shatt al-Arab (òf Arvand-Rud), ku ta forma dor di konfluensia di e riunan Eufrates i Tigris.

E region rònt di e golfo ta kompletamente rondoná pa desierto i e paisnan kanto di e golfo a desaroyá un ekonomia fuerte basá riba e eksportashon di petroli i gas.

## Importansia geopolítiko
Golfo Pérsiko ta un di e regionnan mas stratégiko na mundu pa motibu di su riku depositonan di petroli i gas natural. Hopi di e paisnan den e region ta parte di e organisashon OPEC, ku ta influensiá e merkado mundial di energia. Tambe, e region ta un punto importante pa navigashon marítimo, ku e estrecho di Ormuz sirbiendo komo un pasahe esensial pa hopi di e tráfiko mundial di petroleo.

## Hafnan importante
Golfo Pérsiko tin algun di e hafnan mas grande den Medio Oriente, esensial pa e eksportashon di petroli i gas, asina komo importashon di otro tipo di karga:

**Haf di Ras Tanura** (Arabia Saudita) – e haf di eksportashon di petroli mas grandi di Arabia Saudita, manehá pa Saudi Aramco.

**Haf di Jebel Ali** (Emiratonan Arabe Uní) – un di e hafnan di kònteiner mas grandi na mundu, situá serka Dubai; e haf ta fundamental pa komersio regional i internashonal.

**Haf di Bandar Abbas** (Iran) – e haf di kònteiner i kargo mas grandi di Iran, un punto stratégiko pa e eksportashon di petroli i otro produktonan.

**Haf di Mina Al Ahmadi** (Kuwait) – e haf primario pa e eksportashon di petroli di Kuwait.

**Haf di Umm Qasr** (Irak) – e haf prinsipal di Irak pa transito di petroli i carga general.

**Haf di Doha** (Qatar) – un haf importante pa Qatar, aparte di e terminalnan di LNG (Liquefied Natural Gas) ku Qatar poseé.

## Flora i fauna
Apesar di su klima di desierto, Golfo Pérsiko tin un ekosistema marino diverso, ku manglo, koral i espesienan di piska i kokolishi. Sinembargo, e nivel altu di salu i polushon industrial ta pone preshon riba e biodiversidat lokal.

## Siudatnan den region
Varios siudat grandi di Medio Oriente ta lokalisá den region di Golfo Pérsiko.

## Mira tambe
* Isla di Kharg

## Link eksterno
*  Ecologia i historia di Golfo Pérsiko
Par di base

Un **par di base**  (deriva for di e termino ingles: *base pair*, bp) ta e unidat fundamental di *nukleine zür* di dòbel kadena, ku ta konsistí di dos base nitrógeno konektá na otro pa medio di *brùgnan hidrógeno*. E parnan di base aki ta forma e blokinan struktural básiko di DNA su dòbel héliks i ta kontribuí na e plegamentu tridimenshonal di ambos e molèkülnan di DNA i RNA. Brùgnan hidrógeno ta kousa patronchinan spesífiko, e Watson-Crick par, esakinan ta inkluí e par di guanine ku sitosine (G•C) i adenine ku timine (A•T) den DNA òf ku urasil (A•U) den RNA.

E naturalesa komplementario pa ku e par di basenan ta sigurá ku kada kadena di DNA ta karga un kopia redundante di e informashon genétiko. E redundansia aki, huntu ku e struktura uniforme di e dòbel héliks, ta hasi DNA idealmente adekuá pa almasenamentu di informashon pa largu plaso. Ademas, par di basenan ta permití prosesonan selular krítiko, manera durante replikashon di DNA, e enzím DNA polimerase ta usa e sekuensia di un kadena komo malchi pa sintetisá su komplemento, miéntras ku RNA polimerase ta usa e par di basenan pa transkribí DNA den RNA.

Par di base intramolekular tambe por forma den un kadena singular di nukleine zür. Esaki ta sosodé hopi bia den molekülnan di RNA. Por ehèmpel, den RNA-transportadó  (tRNA), parnan di base normal (manera A•U i G•C) ta krea sekshonnan kòrtiku di dos kadena. Otro parnan ménos komun (manera G•U òf A•A) ta yuda e RNA dobla den formanan tridimenshonal espasial ku ta importante pa su funshon. Par di base entre tRNA i RNA-mensahero (mRNA) ta nesesario pa produkshon di proteina. E ta yuda e sèl lesa e kódigo di mRNA i konstruí e kadena di *amino zürnan* korekto pa sintetisá proteina, usando e kódigo genétiko komo guia.

Komo ku DNA tin dos kadena, e tamaño di un *genom* ta wòrdu midi generalmente den par di base. Un par di base ta korespondé na un *nukleotido* riba kada kadena. Por ehèmpel, e genom humano (ku 23 kromosom di un mayor) tin alrededor di 3,2 bion par di base. E ta kontené mas o ménos 20.000 pa 25.000 gen ku ta duna instrukshon pa sintetisá proteina. Den biologia molekular, sientífikonan ta usa e término kilobase (kb) pa 1.000 par di base.

E kantidat total pa ku par di base di DNA na Tera ta kalkulá na mas o ménos 5,0 \times 10^{37}, ku un masa kombiná di mas o ménos 50 bion ton. Den komparashon, e masa kalkulá di henter e biosfera ta alrededor di 4 trion ton di karbon.
Golfo di Oman

**Golfo di Oman**, tambe konosí komo *Golfo di Makran*, ta e parti nortwèst di Laman Árabe den Oséano indio, ku ta konektá ku e Golfo Pèrsiko dor di e Estrecho di Ormuz. E paisnan situá rònt di e Golfo di Oman ta Iran i Pakistan panort, Emiratonan Arabe Uní na wèst, i Oman pasùit. E golfo ta sirbi komo un ruta stratégiko importante pa tráfiko marítimo internashonal.

E Golfo di Oman ta krusial pa e ekonomia mundial, pasobra un gran kantidat di petroli i gas natural ta wòrdu transportá dor di e region aki. Tur tankero ku sali for di e Golfo Pèrsiko mester pasa dor di e Estrecho di Ormuz i Golfo di Oman pa yega na laman habri i distribushon mundial. Pa esaki, e ta un área ku ta regularmente bou di e atenshon di geopolítika mundial.

E hafnan mas importante den e region ta:
* Sultan Qaboos na Muscat, Oman, un di e hafnan komersial mas importante di Oman.
* Fujairah na Emiratonan Arabe Uní, e úniko haf den parti ost di e pais na Golfo di Oman. E ta importante pa tráfiko di tankero i provishon di kombustibel na barkunan. 
* Chabahar na Iran, un haf stratégiko ku Iran ta desaroyá ku kooperashon di India, pa diversifiká su ruta di eksportashon i pa baha e dependensia di Estrecho di Ormuz.
* Khasab na Oman (distrito di Musandam), un haf mas chikitu, pero ku ta importante pa tráfiko lokal y turismo.
Laman Árabe

**Laman Árabe** (árabe: بحر العرب, *Bahr al-'Arab*, latin: *Mare Erythraeum*) ta un laman marginal di Oséano indio entre Península Árabe i India.

E laman ta mas o ménos 2.400 kilometer di largura i su profundidat máksimo ta mas o ménos 5.000 meter. Na parti wèst, laman ta ekstendé te na Golfo di Aden. Den nortwèst, e laman ta konektá ku Golfo di Oman, ku na su turno ta konektá ku Golfo Pèrsiko. E Golfo di Khambhat na kosta di India ta parti di Laman Árabe. Den sùitost, e laman ta konektá ku Laman Laccadive.

Paisnan na kosta di Laman Árabe ta inkluí India, Iran, Oman, Pakistan, Yemen i Emiratonan Arabe Uní (EAU). Siudatnan na kosta ta inkluí Mumbai na India i Karachi na Pakistan. 

Hafnan mas importante rònt di Laman Árabe ta inkluí Kandla, Mundra, Pipavav, Dahej, Hazira Port, Mumbai, Nhava Sheva (Navi Mumbai), Mormugão (Goa), New Mangalore i Kochi na India; Karachi, Qasim, i Gwadar na Pakistan, Chabahar na Iran i Salalah na Oman. 

Laman Árabe ta un di e rutanan mas importante di transporte marítimo na mundu, partikularmente pa e tráfiko di petroli i gas natural ku ta bini for di Golfo Pèrsiko. Gran kantidat di tankeronan ta pasa dor di e Laman Árabe rumbo pa Oropa, Asia i Amérika. Ademas, e laman ta di gran importansia pa e ekonomia regional pa peska, transporte marítimo i turismo.
Península Árabe

**Península Árabe** òf **Arabia** (árabe: شبه الجزيرة العربية *shibh al-jazīrah al-ʻarabīyah* òf جزيرة العرب *jazīrat al-ʻArab*; “Isla di e Árabenan” òf tambe “Arabistan”) ta un region na Asia, direktamente ost di Afrika. E ta rondoná pa Laman Korá na nòrtwèst, Golfo di Aden na sùitwèst, Oséano indio na sùit, Laman Árabe na sùitost, Golfo di Oman na ost, i Golfo Pèrsiko na nortost.

## Geografia
E península tin un superfisie di 3.237.500 km², di kua gran parti ta área di desierto, entre otro un di e desiertonan mas grandi i inhabitabel na mundu, Rub' al Khali. E region tin tambe seru, plano árido i kostanan largu. Na 2014, e península tabatin mas òf menos 80 mion habitante.

E Península Árabe ta inkluí e siguiente paisnan: Arabia Saudita, Yemen, Oman, Qatar, Kuwait i Emiratonan Arabe Uní. Ademas, Hordania i Irak tin parti di nan teritorio ku por wòrdu konsiderá komo geográfikamente parte di e rant nòrt di e península. Bahrein ta un isla chikitu situá na altura di e kosta di e península, den e Golfo Pèrsiko.

## Importansia geopolítiko
E Península Árabe ta hunga un ròl geopolítiko fundamental den e region di Medio Oriente i den e mundu árabe, prinsipalmente debí na su depósitonan inmenso di petroli i gas natural, ku ta sirbi komo un di e fuentenan di energia mas importante na mundu. Hopi di e paisnan aki ta miembro di e organisashon di eksportadornan di petroli (OPEC).

E region tin tambe un importansia religioso grandi: e siudatnan santu musulman di Mekka  i Medina ta situá den Arabia Saudita, loke ta atrae miones di peregrino musulman kada aña.
Estrecho di Ormuz

**Estrecho di Ormuz**  (farsi: تنگه هرمز , árabe: مضيق هرمز) ta un estrecho entre Golfo Pérsiko na wèst i Golfo di Oman na ost. Panort ta situá Iran i pasùit ta situá Emiratonan Arabe Uní i e peninsula di Musandam, un teritorio di Oman.

Den e estrecho tin varios isla, entre nan e isla di Ormuz (for di kua e estrecho aki a tuma su nòmber), Kish, Qeshm, Abu Musa i e islanan Tunb Grandi i Tunb Chikitu. E islanan aki tin un posishon stratégiko importante den e kontrol di e nabegashon dor di e estrecho.

E estrecho di Ormuz ta mas o ménos 54 kilometer hanchu na su punto mas smal. E tráfiko marítimo na e punto ei ta dividí den dos ruta di tres kilometer di hanchura kada un, ku un zona buffer di tres kilometer entre nan pa prevení bòksmento. E ruta den direkshon wèst ta kore dor di awanan teritorial di Iran. E estrecho ta sufisientemente hundu pa e tankeronan di petroli mas grandi.

Pa krusa e estrecho, barkunan ta pasa dor di e awanan teritorial di Iran i Oman bou di e provishonnan di pasahe di tránsito di e Konvenshon di Nashonnan Uni riba e Lei di Laman.

## Importansia geopolítiko
E kontrol di e pasahe marítimo ta un punto stratégiko pa e paisnan rònt di  Golfo Pèrsiko.

E estrecho di Ormuz ta un di e puntonan mas importante yamá "chokepoint" den e komersio mundial di energia. Mas o ménos un terser parti di e petroli mundial ku ta wòrdu transportá via laman ta pasa dor di e estrecho aki, kontando pa mas o ménos 20% di e petroli global. Pa esaki, e ta un punto di tenshon frekuente den relashon internashonal, spesialmente den periodonan di konflikto òf sankshon internashonal ku ta involukrá Iran.

Ademas e posesion di e islanan Tunb Grandi, Tunb Chikitu i Abu Musa ta un punto di disputa entre Iran i e Emiratonan Arabe Uní.
Molekül

Un **molekül** ta e parti di mas chikitu di un supstansia molekular ku ainda ta retené e propiedatnan kímiko di un supstansia. Si un molekül ta wòrdu dividí mas aleu, e propiedatnan aki ta bai pèrdí. E término ta derivá for di e palabra latin *molecula*, ku ta nifiká "masa chikitu".

Molekülnan ta konsistí di atomnan konektá na otro dor di enlasenan *kovalente* den un areglo fiho. E komposishon di un molekül ta wòrdu determiná dor di e elementonan kímiko ku ta form'é i e manera ku e atomnan aki ta konektá ku otro.

E masa kombiná di e atomnan den un molekül ta wòrdu yamá masa molekular. Esaki ta ekspresá den un unidat di masa atómiko (u), kamda:

: 1 u ≈ 1,6605402 × 10−27 kg

E dimenshon di molekülnan ta generalmente den e òrdu di nanometer (1 nanometer = 1 × 10 -9 meter).
Maneho Suiso

E **maneho Suiso** tabata un maneho y un provision di ley cu gobierno di Aruba a introduci durante gabinetenan Oduber III y IV, lidera pa Nelson Oduber bou asignatura di partido MEP. Gobierno di Aruba tabata aplica e maneho Suiso desde 24 di juni 2002, y mediante un cambio di e Ordenansa Nacional di admision y expulsion (Ltuv) e maneho a wordo ancra den ley riba 1 di juli 2006. Minister di Husticia interino den Gabinete Oduber II, Candelario (Booshi) Wever a ancra e maneho Suiso den ley. 

E maneho Suiso ancra den ley tabata encera cu personanan cu ta rekiri un permiso di residencia na Aruba, por a ricibi un maximo di tres permiso di residencia consecutivo bou circunstancianan regular, cu un posibilidad pa haya maximo un di cuater permiso bou circunsancianan excepcional. Como consecuencia di e maneho aki, personanan cu ta rekiri un permiso di residencia na Aruba no por a cumpli facilmente cu un di e rekisitonan pa por naturalisa como ciudadano Hulandes, esta cinco aña di residencia legal consecutivo den Reino Hulandes.
Moralidad

**Moralidad** (Latin: *moralitas* ‘manera, caracter, comportacion corecto’; Ingles: *morality*; Hulandes: *moraal*) ta e clasificacion di intencionnan, decisionnan y accionnan den dos categoria: esnan cu ta apropia, of corecto, y esnan cu ta inapropia of incorecto. Moralidad por ta basa riba norma of principio deriva for di un codigo di conducta filosofico, religioso of cultural, of for di un norma considera universal. Den cierto caso moralidad tambe por ta sinonimo di “bondad”, “adecua” òf “husticia”.

Filosofia moral ta inclui meta-etica, cu ta studia asuntonan abstracto manera ontologia moral y epistemologia moral, y etica normativo, cu ta studia sistemanan concreto pa tumamento di decision moral manera etica deontologico (basa riba regla) y consecuencialismo (basa riba consecuencianan). Un ehèmpel di filosofia etico normativo ta e "Regla di Oro", cu ta bisa: “Un persona mester trata otronan manera e lo desea pa otronan trata su mes persona.”

**Inmoralidad** ta e oposicion activo na moralidad (p.e. oposicion na loke ta bon of corecto), mientras cu **amoralidad** ta wordo defini di varios manera, entro otro como un actitud di inconciencia di, indiferencia pa cu, of increbilidad den cualke set particular di norma of principio moral.

Ehempel di moralidad verso inmoralidad: maneranan sexual of moralidad sexual contra tabunan sexual den di un sociedad, por ehempel incesto; etiketa contra mal manera; principionan humanitario contra inhumanidad.
Hefe di estado

**Hefe di estado** (hulandes: *staatshoofd*; Ingles: *head of state*) ta e persona cu ta representa of encarna e autoridad supremo den un pais. Su rol por varia segun tradicion politico, sistema constitucional y di gobernacion.

## Monarkia
Den un monarkia, e hefe di estado ta generalmente un monarca hereditario, cu ta hereda su posicion via su famia. E titulo por ta rey, emperador of prins. 

Algun monarkia, manera Malaysia, tin un sistema unico caminda un monarca ta wordo eligi pa un periodo di cinco aña, skohé entre e sultannan di e estadonan cu ta forma e pais. 

Particular tambe ta e posicion di Reino Hulandes: e monarca (Rey Willem-Alexander) ta hefe di estado di Aruba, Hulanda, Kòrsou y Sint Maarten segun Constitucion y Statuut pa Reino Hulandes; pero e prome ministernan den e cuater pais constituyente ta na cabes di gobierno y ta dirigi e politica diario di su propio teritorio.

Na Ciudad di Vaticano, e Papa ta fungi como monarca absoluto, igual na e rey di Arabia Saudita. E poder legislativo ta den man di e Comishon Pontifical. Leynan generalmente ta basa riba legislacion Italiano, cu algun excepcion.

E interpretacion di e rol di hefe di estado na Andora ta unico na mundo; e pais tin dos co-prins como hefe di estado: e obispo di e Diocesis di La Seu d’Urgell y e presidente di Francia. Esaki ta un reflexion di e origen medieval y compromiso diplomatico cu a forma e sistema politico unico di e pais.

## Republica
Den un republica, e hefe di estado ta  generalmente un presidente cu ta wordo eligi: directo door di e votadornan (modelo Mericano, Frances), of indirecto door di un parlamento of colegio electoral (modelo Aleman).
E poder di e presidente por varia:
* modelo fuerte (p.e. Francia, Merca): presidente tin rol activo como hefe di gobierno.
* modelo ceremonial (p.e. Alemania): presidente ta simbolico, sin poder real.
* modelo colectivo (p.e. Suisa): e Conseho Federal ta wordo considerá como e hefe di estado colectivamente, rotando su presidencia cada aña.
Den paisnan comunista, e rol di hefe di estado por wordo eherce pa diferente entidad manera e Presidente di Conseho di Estado (p.e. Cuba, Republica Democratico Aleman) y e Presidente di Parlamento, den casonan unda e parlamento ta e organo supremo (China).

## Tipo di titulo

* Consul (Imperio romano)
* Emir
* Farao
* Gran Duke
* Duke
* Canciyer
* Emperador
* Khan
* Rey/Reina
* Gobernador
* Lord Protector
* Papa
* Presidente
* Prins
* Regent
* Secretario-general
* Shah
* Sultan
* Tsaar
* Presidente di Conseho Estatal
Esmée Winkel

**Esmée Winkel** (☆ Kòrsou) ta un artista, pintor i ilustradó botániko di origen kurasoleño-hulandes, ku ta spesialisá den ilustrashon botániko den un konteksto siensífiko.

## Bida i karera
Esmée Winkel a nasé i lanta na Kòrsou, kaminda su amor pa naturalesa a nase. Despues di a gradua na Radulphus College, el a muda pa Hulanda pa studia. El a optené un bachelor den Biologia na Universidat di Leiden i un master den Ilustrashon Sientífiko na Universidat di Maastricht. Na 2013, el a kompletá tambe su estudio na Maastricht Academy of Fine Arts and Design. 

Desde 2008, Winkel ta traha na Naturalis Biodiversity Center, un instituto di investigashon na Leiden, kaminda e ta enfoká riba dibuho sientífiko i kreashon di ilustrashonnan botániko detayá pa publikashon. E ta usa varios medio, manera enk, akuarela, pòtlot i téknikanan digital, i hopi biaha e ta aktivo pafó den vèlt i na Hortus Botanicus Leiden. Su ilustrashonnan ta enfatisá karakterístikanan di mata a traves di magnifikashon, bista multiple, i detaye mikroskópiko, hopi biaha dunando mas klaridat ku potrèt. Su trabou ta wòrdu usá pa studiante di PhD i postdocnan den siensia botániko, entre otro. El a risibí varios premio den eksterior pa su ilustrashonnan sientífiko.

Winkel ta ekshibí regularmente desde 2009 na Hulanda i internashonalmente, inkluyendo na China, Merka, i Reino Uni. Su obra ta parti di kolekshonnan importante, manera esnan di Naturalis, Hortus Botanicus Leiden, Hunt Institute for Botanical Documentation (Merka), New York State Museum, i Lindley Library na Reino Uni. 

Na 2021, su buki *Hyacintorchis - Een nieuwe orchid aan de Noordzee* a wòrdu publiká, den kual e ta deskribí e deskubrimentu di un espesie nobo di orkidia den e duinnan serka di Noordwijk na 2020. 

Winkel ta miembro di American Society of Botanical Artists i Dutch Society of Botanical Artists. E tambe ta miembro di Linnean Society of London. Komo ko-editor pa e re-imprenta di "Flora Batava", i komo dunadó di tayer i charla, e ta aktivamente enbolbí den e promoshon di arte botániko. 

Ademas di ilustrashonnan sientífiko, Winkel ta traha ekstensivamente ku akuarela den su obranan liber.

## Premio
* 2012 - Premio di hurado, ‘Focus on Nature’, New York State Museum, Merka 
* 2012 - Medaya di Oro, Biscot, Edinburgh, Eskosia
* 2013 - Medaya di Oro, Royal Horticultural Society, London
* 2014 - Jill Smythies Award, Linnean Society of London
* 2016 - Medaya di Oro, Royal Horticultural Society, London
* 2016 - Menshon honorabel, Hermine van Bers Beeldende Kunstprijs
* 2016 - ASBA Botanical Illustrator Award for Excellence in Scientific Botanical Art, Pittsburg
* 2017 - Margaret Flockton Award (tweede prijs), *Monanthotaxis pynaertii*
* 2018 - Medaya di Oro, Royal Horticultural Society, London
* 2021 - Margaret Flockton Award, Sydney, Australië, (promé premio), *Notoleptopus decaisnei*
Organisashon di Tratado Atlántiko Nort

**Organisashon di Tratado Atlántiko Nort** (OTAN; ingles: NATO, *North Atlantic Treaty Organization*; hulandes: NAVO, *Noord-Atlantische Verdragsorganisatie*) ta un organisashon internashonal militar ku a wòrdu establesé despues di Guera Mundial II, basá riba e Tratado Atlántiko Nort firmá na Washington D.C., dia 4 di aprel 1949.

OTAN ta enserá un sistema di seguridat kolektivo. E estadonan miembro a bai di akuerdo pa defendé otro kontra atakenan di un terser partido. Durante e Guera Friu, OTAN a operá komo un kontrapeso pa e menasa ku Union Soviétiko tabata representá. E aliansa a keda na su lugá despues di e disolushon di Union Soviétiko i e Pakto di Varsovia, i a keda enbolbí den operashonnan militar na Balkan, Medio Oriente, Sur Asia i Afrika.

E akuerdonan mas importante den e tratado ta konserní defensa i kooperashon mutuo di e ehérsitonan di e paisnan miembro. Inisialmente e organisashon tabata formá komo un agrupashon di forsa kontra paisnan komunista ku tabata den e esfera di influensia di Union Soviétiko, tambe konosí komo e Bloke Oriental.

E sede di OTAN ta situá den e distrito di Haren na Brusela. Na 2024, OTAN tabatin 32 estado miembro.

Meskos ku e Pakto di Varsovia ku a eksistí di 1955 te 1991, e Organisashon di Tratado di Seguridat Kolektivo (CSTO, *Collective Security Treaty Organisation*) - un aliansa militar entre Rusia, Armenia, Kazakstan, Kirguistan, Tajikistan i Belarus, fundá na 1992 — por wòrdu mirá komo un kontrapartido moderno di OTAN.

## Estadonan miembro
E organisashon tin 32 miembro: 30 miembro di Oropa i 2 miembro di Nort Amérika. 


**1949**
* 
* 
* 
* 
* 
* 
* 
* 
* 
* 
* 
* 

**1952**
* 
* 

**1955**
*  (1949-1990)

**1982**
* 

**1990**
* 

**1999**
* 
* 
* 

**2004**
* 
* 
* 
* 
* 
* 
* 

**2009**
* 
* 

**2017**
* 

**2020**
* 

**2023**
* 

**2024**
* 


## Karibe Hulandes
Ounke ku Hulanda ta un estado miembro di OTAN, e islanan hulandes den region Karibe no ta kubrí pa e tratado di OTAN. Artíkulo 5, e asina yamá klóusula di defensa kolektivo di e Tratado Atlántiko Nort di 1949, ta referí solamente na atakenan riba teritorio di Oropa òf di Nort Amérika. E protekshon di Aruba, Kòrsou, Sint Maarten, Boneiru, Saba i Sint Eustatius ta kai bou di Reino Hulandes mes i ta responsabilidat di Forsanan Armá Hulandes.
Candi Milo

**Candyce Anne Rose (Candi) Milo** (☆ 9 di yanüari 1961 na Palm Springs, California) ta  ta un actriz Mericano, conoci pa provee ​​su bos den un gran cantidad di pelicula di animacion y produccion di television manera *Tiny Toon Adventures*, *Dexter’s Laboratory*, *Cow and Chicken*, *The Adventures of Jimmy Neutron*, *Boy Genius* y *My Life as a Tege Robot*.  El a actua tambe den obranan di teatro, y den serie y pelicula di accion bibo.

## Cinematografía
### Cine di animacion
Santiago de Cuba

**Santiago de Cuba** ta e di dos siudat mas grandi di Cuba, i e kapital di e provinsia di mesun nòmber. E siudat ta situá na banda sùitost di e isla, serka di e montañanan Sierra Maestra i riba un bahia ku ta habri pa Laman Karibe.

## Historia
Santiago de Cuba a wòrdu fundá na 1515 pa Diego Velázquez de Cuéllar, i a bira kapital temporario di Cuba durante e époka kolonial. E siudat tin un historia profundo den lucha pa independensia, i tabata un punto importante durante e Revolushon di Cuba, kaminda Fidel Castro a proklamá viktoria durante e revolushon di 1959.

## Kultura
E siudat ta konosí pa su influensia afrokaribeño, su musika (salsa, son, trova), i su festival folklóriko grandi: Fiesta del Fuego.  Santiago di Cuba tambe ta un sede di importansia religioso, komo e "Basílica del Cobre", un lugá di peregrinashon famoso dediká na e Birgen di Caridad del Cobre.

## Ekonomia
Santiago ta un siudat portuario, ku industria, turismo i kultura ta kontribuí na su ekonomia. E siudat tin un aeropuerto internashonal i ta un punto di salida pa bishitantenan ku kier eksplorá e banda sùitost di Cuba.
Festival di Karibe

**Festival di Karibe**, konosí formalmente komo **Fiesta del Fuego**, ta un festival folklóriko i kultural ku tuma lugá kada aña entre 3 i 9 di yüli na siudat di Santiago de Cuba, Cuba. 

Festival di Karibe ta un evento di interkambio i integrashon kultural, unda artista, folklorista, eskritor i investigadónan for di diferente pais di e region ta partisipa den aktividatnan kultural, literario, teatral, musikal i spiritual. E evento ta kulminá ku e kimamentu di e diabel, un imágen simbóliko ku wòrdu poné meimei di e plasa i kimá den un seremonia ritual. 

E promé edishon a tuma lugá na 1981, ku e ophetivo pa promové i integrá diversidat kultural di e region Karibe i Latinoamérika. For di esei, e evento a krese pa bira un di e festivalnan kultural mas importante den Karibe hispániko.

E festival tradishonal aki ta wòrdu dediká kada aña na un pais latinoamerikano of karibeño. E pais huesped ta generalmente e nashon ku ta tené e mayoria di presentashon artístiko, eksposishon, simposio i presensia visual den e festival. E dedikashon ta sirbi komo un homenahe na su kontribushon kultural i folklóriko, i ta resaltá su identidat den e konteksto di e region.

A dediká e festival, entre otro na e siguiente pais i teritorionan:
* 
* 
* 
* 
* 
* 
* 
* 
* 
* 
*  (2025)
Joseph

**Joseph** por referi na:

## Hende

*Joseph Robinette Biden Jr.
*Joseph Stalin
*Joseph Kony
*Joseph Sickman Corsen
Mauritsz de Kort

**Mauritsz J. de Kort** (☆ 1973 na Aruba) ta un hurista di Kòrsou ku desde 4 di novèmber 2025 ta sirbi komo Gobernador di Kòrsou. Anteriormente e tabata presidente di Korte Komun di Hustisia di Aruba, Kòrsou i Sint Maarten i di Boneiru, Sint Eustatius i Saba (2022-2025). 

## Bida i karera
Mauritsz de Kort a nase i lanta na Aruba, yu di un tata arubano i un mama yu'i Kòrsou. El a kompletá VWO na Colegio Arubano y despues a sali pa Hulanda, unda el a studia na HEAO na Arnhem. Na 1999 el a optené su master den lei na Universidat di Leiden i seguidamente un postgrado na Universidat di London.

Despues di su estudio, De Kort a traha komo abogado na Aruba, Kòrsou i Sint Maarten. Na 2007, el a kuminsa un entrenamentu komo amtenar hudisial (RAIO, Rechterlijk Ambtenaar In Opleiding), ku el a termina eksitosamente na 2011. Despues el a wòrdu nombrá hues na Korte Komun di Hustisia (GHJ), unda el a traha na Kòrsou di 2011 pa 2015. Despues el a wòrdu traslada pa korte na Sint Maarten. Promé ku su traspaso pa Sint Maarten De Kort tabata enkarga ku prensa na Kòrsou (*persrechter*) i na Sint Maarten el a ehersé e funshon aki tambe te ku 1 di mart 2017.

Dia 1 di aprel 2017, De Kort a keda nombrá visepresidente di GHJ pa e kortenan na Kòrsou i Boneiru dor di Konseho di Minister di Reino, despues di Eunice Saleh. Den e posishon aki, el a regresa Kòrsou. Entrante 1 di yanüari 2022, el a wòrdu nombrá presidente di Korte pa tur pais karibense i órgano públiko denter di Reino: Aruba, Kòrsou, Sint Maarten, Boneiru, Sint Eustatius i Saba. El a wòrdu instalá ofisialmente dia 25 di mei 2022 durante un seremonia den presensia di e gobernadornan di Aruba i Kòrsou.

Komo Presidente di Korte, De Kort a pone enfasis fuerte riba fortifikashon di e estado di derecho den Karibe Hulandes. El a defendé invershonnan adishonal, a enfatisá e importansia di e bienestar di huesnan i a boga pa rekrutamentu di talento hurídiko regional. El a referí, entre otro, na e konsepto di ‘Felisidat Nashonal Bruto’ komo un midi mas amplio di bienestar sosial denter di e sistema di hustisia.

Ademas di su karera hurídiko, De Kort ta aktivo riba tereno sosial. For di yüni 2022, e ta miembro di direktiva di Prins Bernard Cultuurfonds Caribisch Gebied (PBCCG, awendia Cultuurfonds Caribisch Gebied), ku ta sostené proyektonan riba tereno di arte, kultura i naturalesa riba e seis isla karibense di Reino. Su enbolbimentu ta subraya su vision di poder hudisial komo parti di sosiedat i komo un brug entre lei, kultura i komunidat.

Dia 30 di yüni 2025 su nombramentu komo Gobernador di Kòrsou i susesor di Lucille George-Wout a keda anunsiá.
Kanchi sabano

**Kanchi sabano**, konosí originalmente komo **kanchi spañó**, ta un obra di man di e isla karibense di Saba na fin di siglo diesnuebe. Pa kuminsamentu di siglo binti, el a bira un di e industrianan mas prominente di e isla. Te ku añanan sinkuenta, e obra di kanchi aki a aportá masha na e ekonomia lokal. E artesania ainda ta wòrdu praktiká i ta un atrakshon turístiko na Saba. Dos buki a wòrdu skirbí tokante e tema aki i e artesania a gana e Premio Fondo Kultural Region Karibe.

## Historia
Debí na opurtunidatnan edukativo limitá pa hende muhé na Saba den siglo diesnuebe, Mary Gertrude Hassell a studia na un konvento katóliko na venezolano, kaminda el a siña e téknika di traha kanchi, obra *ajour* (estilo di borda). Despues di a regresá Saba na aña 1870, el a siña e téknika na otronan, dor di trèk hilo for di paña'i katuna i mara nan den patronchi di kanchi.

Despues di e establesimentu regular di servisio postal na 1884, hende muhé lokal a transformá e fishi den un negoshi di pedido postal. Sin akseso inisial na retnan di kliente, nan a krea nan mes ret dor di skirbi karta na kompanianan merikano ora merkansia merikano a yega Saba. Pa Promé Guera Mundial, Saba tabatin un poblashon di mas o ménos 2.000 habitante, ku alrededor di 250 hende muhé enbolbí den produkshon di kanchi. Pa 1928, benta anual di kanchi na Merka a yega un suma di 15.000 dolèr, i e artesania a haña un reputashon pa obra artesanal di kalidat altu. Trahamentu di kanchi a keda un fuente importante di entrada te den añanan 1950.

## Nifikashon kultural
Na 1995, Eric A. Eliason, un studiante di Universidat di Texas, a bishitá Saba pa investigá nashonalismo sabano pa su tésis. El a rekonosé ku e kanchi sabano ta un símbolo importante pa ku herensia kultural di e hende muhenan sabano, i a haña nan étika di traha duru i traspasá tradishon masho positivo. Enkurashá pa e artesanonan di kanchi lokal, el a kuminsá dokumentá nan obra usando un mashin di kopia suminstrá pa e ofisina di turismo. Na 1997, el a publiká *The Fruit of Her Hands: Saba Lace, History & Patterns*, ku a yuda revitalisá interes den e artesania pa konserbá su herensia i a enkurashá hende muhé pa siña patronchinan nobo.

Na 2010, ku sosten di studiantenan na Brigham Young University, Eliason a lansa un di dos buki, *Saba Lace Patterns*, ku a dokumentá artesanonan di kanchi individual ku nan patronchinan karakterístiko. Awendia, vários tienda na Saba ta bende paña i lensu ku kanchi sabano, ku a desaroyá den un símbolo prominente pa ku e identidat kultural di Saba. Na 2014, kanchi sabano i e "damanan di kanchi" a wòrdu otorgá e Premio Kultural di "Prins Bernhard Cultuurfonds Caribisch Gebied" (awendia Cultuurfonds Caribisch Gebied, CCG) .
Glenda Heyliger

**Glenda Marlene Heyliger** (☆ 1957 na Aruba) ta un artista visual multidisciplinario di Aruba, conoci como escultor, artista di instalacion y docente. E ta un di e figuranan importante den e desaroyo di arte contemporaneo na Aruba.

## Bida y carera
Heyliger a nace y lanta na San Nicolas. Su mayornan tabata di Saba. Na 1973 el a gradua pa MAVO na John Wesley College. Prome el a studia microbiologia y despues a bay studia "Theater Design and Art Direction" na Gerrit Rietveld Academie na Amsterdam. E ta traha obra di instalacion y escultura for di material natural y otro materialnan, den cua e ta mira e herencia colonial, entre otro cosnan. Pa su escultura *Your Highness* di 1997, el a uza palo cu el a haya y klei natural di Aruba, "corona" pa un mata di aloe.  

Bek na Aruba e ta activo como artista visual y docente. El a bira e motor principal tras di SINFA Art Gallery na San Nicolas, un galeria di arte cu a contribui hopi na e desaroyo di arte visual lokal.

Como docente, Heyliger ta duna les na Akademia di Arte Visual di Aruba y tambe na Cas di Cultura na Oranjestad.

Su obranan a wordo exhibi den varios exposicion na Aruba, Corsou, Cuba, Europa, Merca i Sur America, incluyendo na Florida y Venezuela. Na 2014, Heyliger, hunto cu mas di 20 otro artista Caribense, a exhibi den Museum de Fundatie na Zwolle durante e exposicion *Tropisch Koninkrijk*, e prome exposicion general di arte visual contemporáneo di tur seis isla di Caribe Hulandes. E exposicion tabata parti di e celebracion di 200 aña di existencia di Reino Hulandes.

## Distincion
Na 2004 e tabata e prome Arubano pa ricibi e Premio Cultural Cultuurfonds Caribisch Gebied.

## Obra <small>(seleccion)</small>
* *Autopotret autobiografico* (1996)
* *The black book of my life* (1995)
* *BH38C* (1999)
* *The New Year* (1999)
* *Pu(n)ta Maria* (2001)
Conus hieroglyphus

***Conus hieroglyphus*** ta un especie di gastropoda marino di e famia di Conidae. E especie a wordo describi na 1833 pa Pierre Louis Duclos. E ta un di e tres cocolishi endemico di Aruba.

## Descripcion
E especie tin un forma conico cu ta caba den un punta. E adultonan por crece te cu 23 mm. Riba e cocolishi blanco tin un serie di mancha manera spiral, y marca iregular of den forma di nubia di color oraño, bruin of chuculati. 

Mescos cu tur e otro especie di e genero *Conus*, e molusco aki ta predador y venenoso. E ta posee glandula cu veneno y un djente manera harpun cu cua e por pika y paralisa su prooi.
Despues cu e come y deshaci di loke resta die prooi hunto cu e djente di harpun, e ta crece un djente nobo. 

Bestianan manera turtuga, secat, chucho, cangreu y kreeft ta come e cocolishi. 

## Distribucion y habitat
*C. hieroglyphus* ta un di e tres especie di molusco endemico di Aruba, hunto cu *[[Conasprella wendrosi]]* y *[[Conus curassaviensis]]*. Nan tur tres ta especie proteha pa ley. Na Aruba so ta haya e especie aki, specificamente den e area di Arashi den awa di lama no mas hundo cu 4 pa 6 meter. Su habitat ta den santo blanco grof den cercania di baranca, coral morto of rifnan di coral.

## Menasa
Desaroyo den infrastructura pa turismo ta afecta e populacion y nan habitat. Otro menasa pa nan existencia ta e practica di ‘'dredging’'. Como hende ta frecuenta e area di su habitat tin posibilidad cu hende ta coy y bay cu nan, cu riesgo cu e especie por bira extinto. Pasobra e populacion ta asina chikito hende ta coy esakinan pa exporta y bende riba mercado di coleccionista di cocolishi. 

## Mira tambe
* Animalnan protehi na Aruba
Cerodrillia arubensis

***Cerodrillia arubensis*** ta un especie di soldachi marino chikito di e famia Drilliidae. E nomber cientifico a wordo publica na 2016 pa Fallon.

## Descripcion
E cocolishi tin un largura cu ta varia entre 7 y 8 mm.

## Distribucion y habitat
E especie aki ta presente exclusivamente den lama Caribe na costa di Aruba y ta biba  bou di santo y lodo den awa no hundo. E holotipo a wordo haya na Malmok y mas ehemplar na Oranjestad.
Centruroides simplex

**Centruroides simplex** ta un especie di scorpion di e famia di Buthidae. E especie aki ta endemico na Aruba, Boneiro y Corsou..

## Taxonomia
E especie a wordo describi bou di e protonimo* Centrurus granosus simplex* na 1876 pa Tord Tamerlan Teodor Thorell. Na 1902, el a wordo poni como sinonimo di *Centruroides margaritatus* door di Pocock. Esaki a wordo kita ora e especie a wordo promove na 2011 pa e status di especie door di Armas, Teruel, y Kovařík , kendenan na mes momento a agrega  *Rhopalurus hasethi arubensis* como su sinonimo.

## Descripcion
E holotipo masculino ta midi 61 mm.. E scorpion macho ta varia di 44 pa 51 mm y e embra di 33 pa 65 mm..

## Link externo
* The Scorpion Files : Jan Ove Rein, Trondheim, Norwegian University of Science and Technology
* ''Centruroides simplex'' (Thorell, 1876)
Selenops arikok

***Selenops arikok*** ta un especie di araña di e famia Selenopidae. E nomber cientifico a keda publica na 2011 pa Sarah C. Crews. E nomber specifico arikok ta referi na e luga di su descubrimento, Parke Nacional Arikok.

## Distribucion
E araña a wordo haya na Aruba.

## Descripcion
E holotipo femenino ta midi 7,23 mm. E especie tin hopi semehansa cu *Selenops curazao*, un especie presente na e otro islanan di Caribe Hulandes.
Pseudochthonius arubensis

***Pseudochthonius arubensis*** ta un especie di pseudoscorpion di e famia Chthoniidae. El a wordo describi pa prome biaha na 1948 pa Wagenaar-Hummelinck.

## Etimologia
Su nomber di especie, componi pa Arub[a] y e sufiho Latin -ensis, cu ta nifica “ken ta biba aden, ken ta biba”, a wordo duna na dje pa motibo di e luga di su descubrimento, esta Aruba.

## Descripcion
E curpa ta casi 1.25 mm largo. E especie tin un color geel te geel-bruin. E cueru tin un patronchi di tegel chikito, entre otro riba lomba y barica. Riba e bel di e pianan patras y partinan di e boca e cueru tin un structura manera scama. E cabeynan ta fini y skerpi.

## Distribucion
E especie aki ta endemico na Aruba. El a wordo haya den e cueba di Guadirikiri.
Conasprella wendrosi

***Conasprella wendrosi*** ta un especie di soldachi marino di e famia di Conidae. E nomber cientifico a wordo publica  na 2013 pa Tenorio y Afonso. Su nomber specifico "wendrosi" ta referi na e buceador y coleccionistanan Arubiano Jordy Wendriks y Leo Ros, kendenan a trece e existencia di e especie na conocemento di e investigadornan internacional, Tenorio y Afonso.

## Descripcion
E cocolishi ta den forma conico y tin un largura cu ta varia entre 10 y 17 mm. Manera tur especie denter di e genero *Conasprella*, e molusco aki ta predador y venenoso. E tin un djente manera un puy cu e ta saca pa inyecta veneno den su prooi. E ta capas tambe di pika hende, pues molusco bibo mester wordo maneha cu cuidou of no at all. 

## Distribucion y habitat
E especie ta presente den lama Caribe cerca di Aruba; e unico luga unda ta hay'e te awor ta e sero di santo canto di e mondi di mangel dilanti costa na Barcadera. 
*C. wendrosi* ta un di e tres especie di molusco endemico di Aruba, hunto cu *[[Conus curassaviensis]]* y *[[Conus hieroglyphus]]*.  Nan tur tres ta especie proteha pa ley.

## Mira tambe
* Animalnan protehi na Aruba
 
## Link externo
* To Encyclopedia of Life
* Puillandre N., Duda T.F., Meyer C., Olivera B.M. & Bouchet P. (2015). ''One, four or 100 genera? A new classification of the cone snails.'' Journal of Molluscan Studies. 81: 1-23